**Nikéfor(os) Chumnos** (iné prepisy: **Nikefor(os) Chumnos**, **Nikifor(os) Chumnos**, **Nikifóros Chumnos**, mníšskym menom **Nathanael**, starogr. Νικηφόρος Χοῦμνος; \* po 1250 – † 16. január 1327, Konštantínopol) bol byzantský vzdelanec (spisovateľ, teológ, filozof, aristotelovec) a štátny úradník v období palaiológovskej renesancie, literárny, či kresťanský humanista (nie však v západnom ponímaní), správca v Solúne v rokoch 1309 – 1310. Jeho priateľom a neskôr rivalom a nástupcom po jeho mocenskom úpadku bol Theodoros Metochites. V roku 1326 vstúpil do kláštora, kde aj zomrel. Založil konštantínopolský Kláštor Theotokos Georgoepikoos.

Životopis
---------

Pochádzal z aristokratického rodu Chumnovcov. Študoval rétoriku a filozofiu u Gregora II. pričom sa pripravoval na kariéru v úradníckom aparáte Byzantskej ríše. Prvýkrát sa v historických prameňoch objavuje okolo roku 1275, keď bol poverený diplomatickou misiou k perzskému ílchánovi. Za vlády Andronika II. bol v roku 1293 menovaný mystikom a asi o dva roky získal titul vedúceho cisárskej advokátskej kancelárie *epi tu kanikleu*. Približne v rokoch 1293 až 1305 tiež pôsobil ako minister (mesazón) Andronika II. V roku 1303 sa uskutočnila svadba Nikéforovej dcéry Ireny Chumniany s despotom Jánom (synom Andronika II.), čím sa Chumnos dynasticky spriaznil s vládnucim rodom Palaiologovcov. V rokoch 1309 až 1310 slúžil ako správca v Solúne, no následne začal jeho vplyv upadať a stiahol sa z verejného pôsobenia. Na významných postoch ho nahradil Theodoros Metochites, s ktorým Nikefóros viedol ostré polemiky. V roku 1316 Chumnos odišiel do Kláštora Krista Filantropa, kde v januári 1317 zomrel.

Dielo
-----

Nikéforos bol typickým predstaviteľom byzantskej inteligencie. Jeho klasicistické rétorické a literárne vzdelanie ovplyvnilo okrem jeho literárnej činnosti aj formálnu úpravu jeho úradných správnych aktov, snažil sa napodobnovať klasických gréckych spisovateľov.
Chumnos sa venoval prírodnej filozofii, obzvlášť kozmológii a psychológii. Dokonale poznal diela Aristotela a Platóna, ako aj novoplatonikov.

* O hmote a ideách (aj O látke a ideách, *Peri tés hylés kai tón ideón*)

Nevydané dielo, v ktorom sa Chumnos myšlienkovo blíži k západným nominalistom, idey podľa neho neexistujú pred hmotou a vnímateľnou skutočnosťou, vyhradzuje ich v samostaných zmyslami vnímateľných predmetoch. Boh podľa neho existuje ako svojbytný a nezávislý od ostatných bytostí, čím sa odlíšil od Aristotela a priblížil k Platónovi. Dielo je namierené proti Plotinovi a novoplatónskej filozofii hlásajúcej preexistenciu a primárnosť ideí pred látkou.

* O hodnote a účinku slov (*Peri logu kriseós kai ergasias*)

* O duši (*Antirhétikos pros Plótinon peri psychés*)

Namierený proti Plótinovmu a novoplatónskemu učeniu. Obhajuje tu náuku o nesmrteľnosti duše založenú na aristotelovskom učení.

* chváloreči a príležitostné reči

Patrí sem napr. jeho reč O spravodlivosti (*Peri dikaiosynés*) nabádajúca Solúnčanov k odstráneniu sociálnej nerovnosti.

* osobná korešpondencia (celkovo známych 172 listov)

Referencie
----------

1. 1 2 3 4 5  CHOUMNOS, NIKEPHOROS In:  *The Oxford Dictionary of Byzantium*. Ed. Alexander P. Kazhdan. New York : Oxford University Press, 1991. 2338 s. ISBN 0-19-504652-8. S. 433 – 434. (po anglicky)
2. 1 2 3  ZOZUĽAK, Ján. *Byzantská filozofia*. Plzeň : Aleš Čeněk, 2016. 221 s. ISBN 978-80-7380-640-8. S. 53, 56, 163.
3. 1 2 3 4 5  ZÁSTĚROVÁ, Bohumila, et al. *Dějiny Byzance*. Vyd. 1. Praha : Academia, 1992. 529 s. ISBN 80-200-0454-8. S. 383 – 384.
4. 1 2 3 4 5 6 7 8  DOSTÁLOVÁ, Růžena. *Byzantská vzdělanost*. Praha : Vyšehrad, 1990. 415 s. ISBN 80-7021-034-6. S. 272 – 274.
5. ↑  Chumnos, Nikeforos In: VAVŘÍNEK, Vladimír; BALCÁREK, Petr. *Encyklopedie Byzance*. Praha : Libri; Slovanský ústav AV ČR, 2011. 552 s. (Práce Slovanského ústavu AV ČR. Nová řada; zv. 33.) ISBN 978-80-7277-485-2,  978-80-86420-43-1. S. 209.
6. ↑  Chumnos, Nikephoros In:  *Lexikon des Mittelalters*. Band 2. Bettlerwessen bis Codex von Valencia. Stuttgard, Weimar : Metzler-Verlag, 1999. ISBN 3-476-01742-7. S. 2055.

Autoritné údaje: * BnF: 134843779
* GND: 119153076
* ISNI: 0000 0000 8029 1530
* LCCN: no2015096003
* VIAF: 292519872
* WorldCat: lccn-no2015096003